વિશ્વનું ટોચનું શિખર જે રીતે એવરેસ્ટ છે, વિશેષ સંશોધન કે પ્રદાન માટેનું સર્વોચ્ચ ઇનામ નોબેલ પ્રાઇઝ છે, તેમ વીરતાનું સૌથી શ્રેષ્ઠ સન્માન છે પરમવીરચક્ર. તેમાંના મોટાભાગનાને મરણોત્તર અપાયો છે, પરંતુ પરમવીર બાનાસિંહ, પરમવીર યોગેન્દ્રસિંહ યાદવ અને પરમવીર સંજયકુમારને પોતાનું આ સર્વોચ્ચ લશ્કરી સન્માન જાતે સ્વીકારવાનું સદભાગ્ય પ્રાપ્ત થયું છે. આ તમામ પરમવીર બ્રેવેસ્ટ ઓફ બ્રેવ, સિંહપુરુષોની વીરગાથાઓ આ પુસ્તકમાં વિસ્તારપૂર્વક રજૂ કરીને વિજ્ઞાનના લોકપ્રિય સામયિક સફારીના સંપાદક અને બહુશ્રુત લેખક હર્ષલ પુષ્કર્ણાએ પોતાના અગાઉના બેસ્ટસેલર પુસ્તક ‘આ છે સિયાચીન'ની માફક જાંબાઝ વીર જવાનોના શૌર્યને સાચી ગૌરવાંજલિ અર્પણ કરી છે. આ તમામ વીર યોદ્ધાઓ કોણ હતા? તેમણે કઇ રીતે કયા જંગમાં ઝંપલાવ્યું હતું અને ત્યાં કઇ રીતે તેઓ દુશ્મનની સામે ઝઝૂમ્યા હતા તેમજ એ કશ્મકશમાં કઇ રીતે તેઓ વીરગતિને પામ્યા હતા, તેની સમગ્ર કહાણીને પ્રત્યેક પરમવીર માટે અલાયદું સચિત્ર પ્રકરણ આલેખીને રસપ્રદ રીતે પુસ્તકમાં આપવામાં આવી છે. તેના સમગ્ર વર્ણનમાં યુદ્ધભૂમિ, હુમલાની પેટર્ન, શસ્ત્રો-દારૂગોળાના ઉપયોગની સ્ટાઇલ વગેરે આ વિષય પરત્વે લેખકનું ઊંડાણ દેખાઇ આવે છે. એટલું જ નહીં, પણ પ્રત્યેક પરમવીર પ્રત્યેના આદર સાથે સમગ્ર કહાણીને રજૂ કરીને લેખકે પુસ્તકના માધ્યમ દ્વારા આ શૂરવીરોને ભાવપૂર્ણ નિવાપાંજલિ અર્પણ કરી છે. .